《念昔游》
明代·黄淮

春风渐近清明节，鹿城西去尤奇绝。紫芝群峰图画列，叠嶂层峦千万折。

势若蛟螭初奋蛰，下瞰西湖照清澈。西湖万顷晴波阔，波光荡漾玻瓈滑。

湖头柳色青可掇，湖上繁花锦机缬。杏梢竹外横斜出，翡翠凝香杜鹃血。

鸂䳵斓斑鸥鹭洁，蜂喧蝶驻莺调舌。青楼帘幕迎风揭，兰麝飘香玳筵设。

翠盖雕鞍竞胶轕，兰桡画舫相排轧。鹍弦脆促鸾箫咽，歌声直上行云遏。

红裙女儿才二八，钿蝉斜坠堆云发。玉纤笑把花枝撷，背人偷绾同心结。

回嚬索笑争欢悦，狂客惊看醉眼热。嗟予好古情偏切，追寻往迹成芜灭。

西射堂摧芳草歇，思远楼空怨啼鴂。几处荒坟横断碣，雾锁苔痕字残缺。

此情难向傍人说，抚掌高吟振林樾。云开遥见金银刹，纵步穷探未应辍。

鲸钟声自林间发，衲子抠趋远迎谒。香绕博山沈水爇，延客蒲团茗瓯啜。

俄复呼童具梨栗，还向园中采薇蕨。携壶直造烟霞窟，坐看飞流洒寒雪。

兴尽辞归日已没，不觉参回斗西捩。年来自笑成疏拙，久向圜扉叹离别。

云树离离渺天末，过眼流光如电掣。夜雨孤灯更萧屑，愁拥寒衾梦飞越。

洒泪牛山何惨烈，塞翁得失难预决。万斛穷愁如可撤，买车便逐南归辙，金尊还醉花间月。

作者简介：（1367—1449）明浙江永嘉人，字宗豫，洪武三十年进士。永乐时，曾与解缙等并直文渊阁，进右春坊大学士。后为汉王高煦所谮，系诏狱十年。洪熙初复官，寻兼武英殿大学士，与杨荣等同掌内制。官终户部尚书。性明果，达于治体，善谳疑狱。有《省愆集》、《黄介庵集》。